Ellen Trane Nørby (V), 2005-03-17:
Umiddelbart før valget blev udskrevet, havde B.T. en historie om en ung fyr på 12 år, Johan Filtenborg Christensen fra Gudum, som havde gået på Schaufuss Ballettens Balletskole og nu var blevet optaget på Det Kongelige Teaters Balletskole og skulle helt til København; en kæmpe omvæltning for den 12-årige knægt.
I sidste uge kunne man læse, at teateranmelderne i New York Times definerede det danske kulturliv i hovedstadsområdet som et overflødighedshorn.
Generelt må vi sige, at vi i Danmark har haft en stor og lang udviklet tradition inden for teaterområdet, og der er ingen tvivl om, at det er en udvikling, som vi også ønsker fremover – på børneteaterområdet, på egnsteatrene, på alle de danske teatre.
Det er vigtigt, at vi styrker og viderefører udviklingen.
Derfor hilser vi også fra Venstres side den forenkling velkommen, som der på det teaterpolitiske område lægges op til med lovforslag nr. L 50.
For os i Venstre er det en vigtig selvstændig pointe, at kunst og kultur og kulturelle tilbud ikke kun bør være noget, der findes i de store byer i Danmark.
Den kulturelle udvikling skal være i regional balance, og den skal tilgodese både provinsen, byområderne og hovedstaden.
Derfor ser vi det også som positivt, at lovforslaget lægger op til, at kommunerne overtager ansvaret for og finansieringen af de institutioner, som opererer i det lokale område, og som udelukkende har et lokalt sigte.
De institutioner, som til gengæld har et landsdækkende sigte, overtager staten.
Det gælder bl.a. landsdelsscenerne i Odense, Aalborg og Århus, Det Danske Teater, Den Jyske Opera og Peter Schaufuss Balletten, som jeg valgte at nævne først.
Dermed bliver der åbnet op for en langt bedre koordinering og en langt mere ligelig støtte til de forskellige aktører, som er geografisk spredt i Danmark, og som alle har en unik interesse for os teaterpolitisk og en national karakter.
Også egnsteatrene overtager staten en del af finansieringen af.
Det skal dog ske i tæt samspil med de lokale kommuner, som vi håber, og som vi forventer har lyst til at engagere sig aktivt i at støtte deres lokale teatermæssige fyrtårne.
Der er ingen tvivl om, at vi i Venstre ser egnsteatrene som en stor og væsentlig del af det teaterpolitiske landskab, fordi de er med til at sikre, at der også uden for de store byer og i de mere tyndtbefolkede områder findes et udbud af professionelle teatre og forestillinger.
Med hensyn til udpegningen af de kommende bestyrelser for teatrene må vi sige, at vi i Venstre også ser det som en fordel, at der nu vil kunne opnås en bedre koordinering mellem de forskellige institutioner, som tidligere har refereret til vidt forskellige amter.
Nu skabes der en mulighed for, at man kan trække på sammen hammel i stedet for at kæmpe om de samme marginaler.
Vi hilser det i Venstre velkommen, at vi i forbindelse med diskussionen om udmøntningen af kommunalreformen også kigger lidt bredere på teaterområdet og tager lidt af den strandede teaterlov op igen.
Vi synes i Venstre, at det er positivt, at vi bruger anledningen til at gennemføre en strukturel ændring af abonnementsordningen, styrke det rejsende børneteater og det opsøgende teater, og at vi også går ind og kigger på, hvordan vi kan professionalisere ledelsen og bestyrelserne for de store teatre.
Det er initiativer, som vi i Venstre mener kan være med til at styrke den danske teaterverden.
Fra Venstres side ønsker vi, at teatrene, skuespillet, balletten, dansen og operaen stadig væk forbliver en væsentlig del af den danske kultur, og vi ønsker fortsat, at publikum over hele Danmark har mulighed for at gå i teatret og opleve den del af den aktive kultur.
I Venstre ser vi frem til behandlingen af lovforslaget.
Vi er generelt af den opfattelse, at der er behov for en klar revision af teaterområdet og abonnementsområdet og for en styrkelse af børneteaterområdet, sådan at vi er med til at sikre, at teaterområdet også fremover står stærkt og er dynamisk og omstillingsparat i forbindelse med den nye udfordring, vi står over for.
Så vi ser frem til udvalgsbehandlingen.